I. Aquest Dictamen té per objecte el Projecte de decret pel qual es regula el Registre oficial de professionals de l'esport a Catalunya.
El Projecte consta d'un preàmbul, vuit articles, dues disposicions addicionals i una disposició final.
En el preàmbul s'assenyala que el marc normatiu en el qual s'insereix la norma projectada és, d'una manera immediata, la Llei 3/2008, de 23 d'abril, de l'exercici de les professions de l'esport, i, d'una manera mediata, el Decret legislatiu 1/2000, de 31 de juliol, que conté el Text únic de la Llei de l'esport, on s'indica el contingut principal i es troba també la justificació de l'entrada en vigor l'endemà d'haver estat publicat al Diari Oficial de la Generalitat de Catalunya.
L'article 1 determina que l'objecte del Decret és establir les condicions i els requisits bàsics per a la inscripció, l'estructura i el funcionament del Registre oficial de professionals de l'esport a Catalunya.
L'article 2 fixa l'àmbit d'aplicació subjectiu, i concreta els supòsits que s'han d'inscriure i els que no ho han de ser, d'acord amb el que estableixen els articles 1.4, 1.5, 8.1 i 8.5 de la Llei 3/2008.
L'article 3 s'ocupa de l'estructura del Registre, i indica en els diferents apartats, entre altres aspectes, l'adscripció i les dades que s'hi inscriuen.
L'article 4 declara la naturalesa pública del Registre i regula el règim de la publicitat i les garanties de la protecció de dades de caràcter personal.
L'article 5 preveu la tramitació electrònica de la inscripció en el Registre.
L'article 6 estableix els requisits per a la inscripció i indica que s'ha d'aportar la sol·licitud i la declaració responsable que es disposa de la documentació necessària.
L'article 7 està dedicat a la inscripció en el Registre, i es fixa particularment en les funcions del frontal de tramitació.
L'article 8 s'ocupa de la durada, la modificació, la suspensió i la cancel·lació de la inscripció.
La disposició addicional primera autoritza el conseller del departament competent en matèria d'esports per a delegar la funció pública de gestió del Registre a una corporació de dret públic, a una associació professional o a qualsevol altra entitat que pugui rebre la delegació de funcions públiques de caràcter administratiu.
La disposició addicional segona indica que s'entén per 'frontal' de la tramitació la instància i/o entitat que determini el Consell Català de l'Esport i que aquesta funció es podrà delegar a l'Oficina de Gestió Empresarial.
La disposició final estableix l'entrada en vigor l'endemà de la publicació al Diari Oficial de la Generalitat de Catalunya.
La intervenció d'aquesta Comissió Jurídica Assessora es produeix a l'empara de l'article 8.2.b) de la Llei 5/2005, de 2 de maig, de la Comissió Jurídica Assessora, que estableix que li correspon dictaminar preceptivament sobre projectes de disposicions generals que es dictin per desplegar lleis.
El Decret que es projecta desplega la Llei 3/2008, de 23 d'abril, de l'exercici de les professions de l'esport.
És doctrina reiterada d'aquesta Comissió que, en l'examen d'un projecte de disposició de caràcter general, l'abast d'actuació d'aquest òrgan consultiu comporta l'estudi de la competència de la Generalitat de Catalunya, l'habilitació legal per dictar-la, la comprovació que s'hagin seguit els tràmits procedimentals i, especialment, l'anàlisi de la legalitat del contingut del projecte, així com la formulació de suggeriments sobre eventuals deficiències que cal evitar o sobre possibles millores que cal introduir en el projecte.
Atès el contingut del Projecte, que ha estat descrit en el fonament jurídic primer, el títol competencial que fonamenta aquesta disposició normativa és l'article 134.1 de l'Estatut d'autonomia de Catalunya, segons el qual correspon a la Generalitat la competència exclusiva en matèria d'esport, i l'article 125.4 de l'Estatut, on s'estableix que, respectant les normes generals sobre titulacions acadèmiques i professionals i el que disposen els articles 136 i 139 de la Constitució, correspon a la Generalitat la competència exclusiva sobre l'exercici de les professions titulades.
A l'empara de les competències sobre aquestes matèries, cal fer referència al fet que la Generalitat té la competència exclusiva sobre les diverses modalitats organitzatives i instrumentals per a l'actuació administrativa, d'acord amb el que s'estableix a l'article 150.b) de l'Estatut.
En desplegament de les competències estatutàries, la Generalitat de Catalunya va aprovar la Llei 3/2008, de 23 d'abril, de l'exercici de les professions de l'esport i, en relació amb aquesta llei, cal destacar que la Comissió bilateral Generalitat-Estat, en la subcomissió de seguiment normatiu, prevenció i solució de conflictes, conforme a allò establert en l'article 33 de la Llei orgànica del Tribunal Constitucional, va obrir negociacions per a resoldre les discrepàncies competencials suscitades en relació amb els articles 1.3, 4, 5, 6 i disposicions transitòries tercera i cinquena.
Es va arribar a un acord sobre la interpretació de determinats preceptes i sobre la promoció de la modificació del text de la Llei en relació amb les qüestions següents: a) la referència que conté l'article 1.3 a l'exercici de les professions de l'esport en el sector públic ha d'interpretar-se que resta circumscrita a l'àmbit del sector públic de la Generalitat i de les administracions locals de Catalunya; b) els graus de formació en competències i capacitats a què es refereixen els articles 4, 5 i 6 de la Llei podran ser acreditats tant per mitjà dels títols als quals fan referència aquests articles d'una manera expressa, com per mitjà d'altres titulacions, acreditacions o certificacions de professionalitat que resultin de l'ordenament vigent en cada moment; c) les actuacions que la disposició transitòria tercera de la Llei atribueix a l'Institut Català de les Qualificacions Professionals han de circumscriure a l'àmbit de les competències assumides per la Generalitat en la matèria; i d) les titulacions a les quals fa referència la disposició transitòria cinquena de la Llei han d'interpretar-se que integren no sols les emeses per les federacions esportives de Catalunya, sinó que integren les que emeten altres entitats amb nivells de formació equivalents.
Aquesta Comissió Jurídica Assessora considera que les propostes de modificació acordades afecten substantivament les titulacions, acreditacions i habilitacions de les professions de l'esport i, tot i que poden tenir un efecte mediat sobre el Registre, perquè pot tenir conseqüències sobre el seu àmbit subjectiu, no incideixen d'una manera directa en la regulació que fa el Projecte de decret sobre el Registre.
El Govern compta amb habilitació suficient per a aprovar el decret pel qual es regula el Registre oficial de professionals de l'esport a Catalunya.
En aquest cas, l'article 8.3 de la Llei 3/2008 estableix que s'han de fixar per reglament l'estructura, les funcions i el règim de publicitat i funcionament del Registre oficial de professionals de l'esport de Catalunya.
A més, la disposició addicional segona de la mateixa Llei estableix una habilitació reglamentària general en la qual es faculta el Govern, a proposta del departament competent en matèria d'esport, per a dictar les disposicions reglamentàries que calguin per a desplegar i executar la llei.
V. L'expedient està integrat pels documents i les actuacions que s'anoten en els antecedents d'aquest Dictamen.
L'elaboració de la disposició ha estat iniciada al Consell Català de l'Esport, organisme autònom de caràcter administratiu adscrit al Departament de la Vicepresidència.
El Projecte, en compliment del que preveuen respectivament els articles 4.2.b) i 6.b) del Decret 35/2001, de 23 de gener, sobre els òrgans rectors i el funcionament del Consell Català de l'Esport, va ser informat favorablement pel Comitè Executiu del Consell Català de l'Esport a la reunió de 14 d'octubre de 2008 i per la Comissió directiva d'aquest Consell en la sessió de 21 d'octubre de 2008.
La memòria que exigeix l'article 63 de la Llei 13/1989, tot i que no inclou l'informe econòmic preceptiu en termes cost-benefici, sí que adjunta un estudi del cost derivat de la implantació del Registre i del finançament a càrrec del pressupost del Consell Català de l'Esport.
En relació amb la memòria, i a l'efecte que se'n consideri la millora, s'ha d'assenyalar que, segons les dades de l'expedient, és de data posterior a la de la celebració de la informació pública i de l'audiència dels interessats.
Sobre aquest punt, aquesta Comissió vol insistir en la necessitat que la memòria, i la totalitat dels documents que la Llei estableix que l'han d'acompanyar, han de constar en l'expedient en el moment de complir els tràmits d'audiència i informació pública, atesa la funció que compleix com a element necessari perquè en aquestes actuacions les persones o entitats interessades puguin presentar les al·legacions que considerin necessàries amb coneixement de causa suficient (Dictamen 49/08).
El text del Projecte ha estat sotmès a tràmit d'informació pública i d'audiència de les entitats representatives del sector indicades en l'antecedent 4 d'aquest Dictamen.
D'aquestes entitats, van presentar al·legacions el Col·legi de Llicenciats en Educació Física i Ciències de l'Activitat de l'Esport de Catalunya (COPLEFC) i la Unió de Federacions Esportives de Catalunya (UFEC).
Aquesta última sol·licita que li deleguin la funció de gestió del Registre, al·legació que no és acceptada.
La COPLEFC fa tres observacions relacionades amb les titulacions, dues de les quals són incorporades al text.
Totes les al·legacions han estat degudament valorades.
També ha emès l'informe corresponent l'Institut Català de les Dones, on fa una anàlisi terminològica del text i suggereix substituir alguns termes per a evitar l'ús androcèntric i sexista del llenguatge.
També fa recomanacions en relació amb el contingut, totes elles pensades perquè en el Registre es recullin les dades, i la seva cessió, desagregades per sexes.
Les recomanacions de caràcter terminològic són incorporades al text del Projecte i les que afecten el contingut són recollides parcialment en els articles 3.4 i 4.5 del Projecte.
El Projecte ha estat informat, també, d'acord amb el que preveuen l'article 5.1.j) de la Llei 5/2002, de l'Agència Catalana de Protecció de Dades, i l'article 15.1.f) de l'Estatut de l'Agència, per la directora de l'Agència.
En un informe molt minuciós aporta diverses observacions, algunes de les quals són incorporades a l'article 4 del Projecte, on es regula la naturalesa i publicitat del Registre, i d'altres, sense que hi consti cap tipus de justificació, no han estat acceptades.
Aquesta Comissió ha de recordar de nou la necessitat que totes les observacions que s'efectuen en un informe preceptiu, com és el de l'Agència Catalana de Protecció de Dades, han de ser expressament valorades, i és desitjable, a més, per un criteri de cortesia institucional, que es traslladi la resposta per escrit a la institució que ha emès l'informe.
Consta en l'expedient un informe de la Direcció General de Defensa de la competència sobre l'adequació del contingut de la norma que es projecta a la Directiva 2006/123/CE, de serveis en el mercat interior.
En aquest informe, després de fer unes consideracions generals sobre l'àmbit del Projecte al qual és d'aplicació la Directiva, i sobre l'existència de previsions problemàtiques que són mera reproducció del contingut de la Llei, com és l'abast que es dóna a la mateixa existència del Registre, fa una consideració on s'indica que la Llei 3/2008 ha de figurar en la relació de normes a avaluar en el marc de l'adequació de les normes catalanes a la Directiva de serveis i unes consideracions concretes sobre l'articulat del Projecte sobre el qual es dictamina des de la perspectiva de la Directiva de serveis.
Totes les consideracions sobre l'articulat són valorades i incorporades al text del Projecte.
Aquesta Comissió Jurídica valora molt positivament que s'hagi tingut en compte l'impacte del dret comunitari sobre la norma que es projecta.
És més, atesa la progressiva rellevància que té aquesta matèria, aquesta Comissió, seguint el criteri del Consell d'Estat en l'informe de 2008 sobre la inserció del dret europeu en l'ordenament espanyol, invita l'Administració a reflexionar sobre la conveniència d'incorporar, en l'àmbit de la memòria justificativa, dins del marc normatiu i amb caràcter general, un informe d'impacte comunitari al procediment d'elaboració de les disposicions generals.
Consta en l'expedient un informe d'avaluació de l'impacte regulatori del decret elaborat amb criteris que coincideixen amb les directrius que en matèria d'avaluació ha elaborat la Direcció de Qualitat Normativa.
En l'informe s'identifiquen, justifiquen i quantifiquen d'una manera clara i ordenada les càrregues administratives i es conclou amb una valoració positiva de l'opció que es fa en el Decret a favor de presentar declaracions responsables, en els casos en què sigui possible, ja que és l'opció menys onerosa per als destinataris de la norma.
Cal destacar la intervenció del Gabinet Jurídic de la Generalitat de Catalunya durant tot el procés d'elaboració d'aquest Projecte.
En l'expedient consten les seves observacions jurídiques a la primera versió del Projecte, una nota sobre la responsabilització de la inscripció en el Registre a l'Oficina de Gestió Empresarial, una altra nota en relació amb la declaració responsable, i un quart escrit on fa observacions sobre l'articulat.
També cal destacar la presència, al llarg de tot el procés, de l'Assessoria Jurídica del Departament de la Presidència i el fèrtil diàleg que aquesta manté, com pot deduir-se dels informes i les notes que consten en l'expedient, amb el Gabinet Jurídic de la Generalitat de Catalunya, amb la Secretaria del Govern, i amb la Direcció General de Defensa de la Competència; el principal resultat d'aquest procés deliberatiu és la modificació de l'originari procediment de tramitació de l'inscripció, el que es fa amb criteris molt atents a la simplificació normativa i a l'eliminació de tràmits en coherència amb el que estableix el capítol II de la Directiva de serveis i el Decret 106/2008.
Com és preceptiu legalment, la tramitació del Projecte es conclou amb l'examen del Consell Tècnic de la Generalitat, on el secretari general del Departament de la Vicepresidència va informar sobre el Projecte en la sessió de 20 de gener de 2009, prèviament a la sol·licitud de dictamen d'aquest alt òrgan consultiu.
En relació amb el contingut del Projecte de decret, es fa en primer lloc una consideració general sobre l'obligatorietat de la inscripció en el Registre oficial de professionals de l'esport per a les persones que vulguin exercir les professions de l'esport regulades per la Llei 3/2008, de l'exercici de les professions de l'esport.
La Llei 3/2008 estableix l'obligatorietat de la inscripció, concreta les professions afectades i els supòsits que resten exclosos.
El Projecte de decret, en l'article 1, dedicat a la regulació de l'àmbit de l'aplicació subjectiva del Registre, es limita a reproduir literalment el que la Llei preveu en els articles 1 i 8, en la disposició addicional segona i en les disposicions transitòries primera i tercera.
En conseqüència, és poc discutible la legalitat del Projecte en allò que es refereix a la inscripció en el Registre.
D'altra banda, cal destacar que la Llei esmentada s'elabora quan ja és en vigor la Directiva relativa a les qualificacions professionals i la Directiva relativa als serveis en el mercat interior, que va entrar en vigor el 28 de desembre de 2006, si bé és en curs el termini de tres anys de què disposen els estats per a transposar-la.
La vigència de les directives que afecten l'establiment del Registre amb anterioritat a l'elaboració de la Llei, permetria a aquesta Comissió Jurídica Assessora presumir que el legislador català ha atès els condicionaments que poden derivar del dret comunitari i, amb això, acceptar-ne, sense necessitat de fonamentació específica, la conformitat del contingut amb el dret comunitari.
Tanmateix, en aquest cas concret determinades circumstàncies aconsellen aquesta Comissió Jurídica Assessora a entrar a valorar la conformitat de la inscripció al dret comunitari.
Aquestes circumstàncies són les següents: no consta en el procediment legislatiu que s'hagi efectuat l'avaluació de l'impacte del dret comunitari sobre l'obligatorietat de la inscripció en el Registre; i en l'expedient hi ha un informe del director general de Defensa de la Competència en el qual s'argumenta que la Llei 3/2008 ha de figurar en la relació de normes per a avaluar en el marc de l'adequació de les normes catalanes a la Directiva relativa als serveis del mercat interior, i indica que una de les matèries per a avaluar és la creació del Registre i l'obligatorietat de la inscripció.
Cal avançar que aquesta Comissió coincideix amb el director general de Defensa de la Competència que la Llei 3/2008 ha de ser avaluada; això no obstant, es considera conforme amb el dret comunitari, tal com a continuació s'argumentarà, l'establiment de la inscripció obligatòria en el registre.
L'establiment d'una obligació d'inscripció, amb els efectes que determina l'article 8 de la Llei 3/2008, no és contrària ni a la Directiva relativa a les qualificacions professionals, que és la que s'aplica prioritàriament en aquest cas, en tractar-se de professions regulades, ni a la Directiva relativa als serveis en el mercat interior.
Tot i que ambdues coincideixen en la necessitat de generalitzar el principi de lliure accés i exercici a les activitats de serveis, i que amb aquest finalitat impulsin polítiques legislatives i administratives de supressió d'autoritzacions, obstacles o requisits que limitin o restringeixin la realització d'una activitat de serveis, també es troben en les dues directives i en els principis del dret comunitari previsions que, tot i que estan configurades com a excepcions, permeten sostenir la conformitat amb el dret comunitari d'establir el registre en relació amb les professions específiques regulades per la Llei 3/2008.
La incidència que tenen les professions regulades sobre la salut pública i la necessitat de protegir els destinataris dels serveis permetria justificar la creació d'aquest registre en la clàusula general comunitària de 'raons imperioses d'interès general', que inclou 'segons que ha establert la jurisprudència del Tribunal de Justícia de les Comunitats Europees' la salut pública i la protecció dels consumidors i del destinataris dels serveis, entre altres.
En la Directiva relativa a les qualificacions professionals, encara que no està expressament regulada la inscripció a un registre i fins i tot s'estableix d'una manera expressa que es dispensarà als prestadors de serveis establerts en un altre estat membre les exigències imposades als professionals del seu territori, trobem també arguments per a justificar, tot i que amb un règim singular, la inscripció a un registre.
L'argumentació en favor de la inscripció se sostindria en el fet que la directiva exceptua la dispensa en el supòsit que calgui aplicar disposicions disciplinàries, tal com succeeix en les professions a les quals aquí es fa referència; i a aquests efectes, la directiva obre la possibilitat que es pugui preveure, bé una inscripció temporal, bé una adhesió pro forma a aquest tipus d'organització o organismes professionals, sempre que aquesta inscripció o adhesió no perjudiqui la prestació de serveis ni impliqui despeses suplementàries per al prestador de serveis.
Finalment, també en la Directiva de serveis es troben arguments suficients, el més contundent és el de la salut pública i la protecció dels destinataris dels serveis, per a admetre la compatibilitat amb el dret comunitari de la inscripció en el registre.
Un cop valorades les qüestions que afecten l'adaptació del Projecte amb el dret comunitari, i de deixar constància que el contingut del Projecte reprodueix amb fidelitat les determinacions que la Llei 3/2008 conté en relació amb l'àmbit subjectiu, l'estructura i les funcions del Registre, aquesta Comissió ha de fer una observació de legalitat sobre la disposició addicional primera.
En aquesta disposició s'autoritza la 'persona titular del departament competent en matèria d'esport per delegar la funció pública de gestió del Registre'.
Aquesta Comissió ha de destacar que aquesta disposició entra en oberta contradicció amb el que estableix la disposició final cinquena de la Llei 3/2008, on es faculta 'el Govern perquè, a proposta del departament competent en matèria d'esport, pugui delegar la gestió del Registre'.
L'atribució que fa la Llei a l'òrgan col·legiat governamental i la fixació també per la Llei que el departament limita la seva incidència a la proposta impedeixen que es pugui fer una delegació que modifica totalment les funcions que la Llei atribueix al Govern i al departament.
Per tant, ha de recuperar-se la redacció de la Llei i atribuir al Govern la facultat indicada.
Aquesta observació té el caràcter d'essencial.
Cal destacar molt positivament la regulació que es fa del funcionament del Registre i de l'accés que hi té la ciutadania, perquè s'integren plenament en la línia de la simplificació administrativa i de la reducció de càrregues que s'estableix a la Directiva de serveis i al Decret de mesures per a l'eliminació de tràmits.
Com es va indicar en l'apartat dedicat al procediment, en contra del que succeïa en la primera redacció del Projecte, que es basava en una gestió administrativa del Registre que es podia denominar tradicional, ja que s'estructurava sobre la sol·licitud, la verificació i el control previ del compliment dels requisits i la resolució o autorització administrativa que inscrivia o denegava la inscripció, la tramitació que finalment es projecta té com a pilars les declaracions responsables, l'administració electrònica del Registre i la tramitació en frontal.
Aquesta Comissió Jurídica Assessora, a la vegada que declara que la regulació que es proposa aporta un notable grau de simplificació en la tramitació, suggereix que es valori la possibilitat d'augmentar la simplificació en aquells supòsits, com és el del reconeixement de titulacions professionals d'altres països comunitaris o els de les habilitacions professionals, en els quals és la mateixa Administració la que reconeix o habilita, i sigui aquesta, en el moment que reconeix o habilita, la que dugui a terme d'ofici la inscripció.
Sens perjudici d'aquesta valoració positiva sobre l'adequació de la regulació a la Llei 3/2008, amb la salvetat que afecta la disposició addicional primera, i a la normativa de simplificació i reducció de càrregues, han de fer-se les observacions següents amb la finalitat de millorar la sistematicitat i la qualitat tècnica del Projecte:
La denominació del Registre: La Llei 3/2008 parla del 'Registre oficial de professionals de l'esport de Catalunya', mentre que el Projecte substitueix el 'de Catalunya' per 'a Catalunya'.
Aquesta és una qüestió menor, ja que l'àmbit subjectiu i territorial del Registre està determinat per la llei i el Decret manté, com no podria ser d'una altra manera, la regulació legal, però aquesta Comissió considera que seria aconsellable, per respecte a la voluntat del legislador, que es mantingués el nom originari.
Preàmbul: en relació amb la part expositiva del Decret, aquesta Comissió ha de fer, amb l'única finalitat d'aportar elements que afavoreixin la comprensió del text i la interpretació, els suggeriments següents: a) eliminar el primer paràgraf, ja que el contingut va lligat a la justificació de l'aprovació de la Llei 3/2008 i, coherentment amb això, el preàmbul d'aquesta Llei recull aquesta referència al mandat de la Llei de l'esport; b) també és recomanable eliminar la referència que es fa en el paràgraf quart a l'entrada en vigor, ja que aquest tipus de referències és totalment inusual i, a més, és d'impossible compliment; i c) atès que la regulació que es fa del Registre és molt atenta a la simplificació i eliminació dels tràmits administratius, és molt recomanable que s'indiqui que això es fa en compliment dels criteris de simplificació establerts en la Directiva 2006/123/CE, del Parlament europeu i del Consell, i del Decret 106/2008, de mesures per a l'eliminació de tràmits i la simplificació de procediments per a facilitar l'activitat econòmica.
També seria convenient incorporar en el preàmbul la referència a la intervenció en el procediment de l'Agència Catalana de Protecció de Dades.
Article 1: Aquest article està dedicat a l'objecte del decret.
La redacció que es dóna hauria d'estar més en consonància amb el contingut de l'articulat, en el sentit que se suggereix determinar que l'objecte és regular l'estructura, la inscripció, el règim de publicitat i el funcionament del Registre.
Article 3: Aquest article, titulat 'Estructura del Registre', en l'apartat 1 indica que el Registre queda adscrit a l'Escola Catalana de l'Esport, del Consell Català de l'Esport.
No seria sobrer indicar prèviament que el Registre depèn, d'acord amb el que estableix l'article 2 de la Llei 3/2008, del departament competent en matèria d'esport.
A l'apartat 2, on es fa referència a les dades, cal suprimir el guió i substituir-lo per lletres minúscules (a, b, c, etc.).
A més, cal destacar que en la referència que es fa a 'observacions que es considerin d'interès' hauria de concretar-se a què s'està fent referència.
Article 4: El contingut d'aquest article, denominat 'Naturalesa i publicitat del Registre', desplega la remissió que fa l'article 8.3 de la Llei 3/2008 al fet que sigui el reglament el que fixi el règim de publicitat.
La regulació que es projecta és respectuosa, en termes generals, amb la normativa de protecció de dades de caràcter personal, com posa en evidència l'Agència Catalana de Protecció de Dades.
Amb la finalitat de millorar l'adequació del règim de publicitat a la legislació del procediment administratiu i a la normativa de protecció de dades, es fan les consideracions següents: a) hauria de deslligar-se la naturalesa pública del Registre del règim d'accés a les dades; en aquest sentit es proposa que l'apartat primer es limiti a declarar el caràcter públic d'aquest registre administratiu i dedicar un apartat específic per a recollir el dret de les persones a l'accés al Registre, i afegir la referència que aquest accés es farà en els termes que estableix l'article 37 de la Llei 30/1992, de 26 de novembre, de règim jurídic de les administracions públiques i del procediment administratiu comú, on es regula el dret d'accés a arxius i registres; b) en relació amb les dades de caràcter personal, s'han d'unificar els actuals apartats 2 i 3, atesa la identitat material que presenten, mantenir la redacció actual de l'apartat 2, com a primer paràgraf, i modificar la redacció de l'apartat 3 per a incloure-hi a l'inici la referència que el conseller del departament responsable del Registre ha de crear un fitxer, i remetre a l'article 20 de la Llei orgànica de protecció de dades la determinació del contingut d'aquest fitxer.
Si s'accepta aquesta modificació, resulta innecessari l'actual apartat 5, ja que el fitxer ha de concretar el règim de cessions.
Article 7: Aquest article està dedicat a la inscripció en el Registre.
La primera per tal que es delimiti amb major precisió l'ús de les expressions 'persona interessada' i 'persona titular' que, normalment, s'utilitzen com a sinònimes, però hi ha casos en què poden tenir un contingut diferent (com succeeix en l'article 4.6 o en l'article 6).
La segona observació es realitza en relació amb el procediment d'inscripció en el frontal de tramitació.
La regulació que es fa en els apartats 2 i 3 de les funcions del frontal no delimita amb precisió l'abast de la funció de comprovació que té aquest frontal en el moment previ de la inscripció.
De la literalitat sembla deduir-se una intervenció de control de la completesa i de la correcció o veracitat que no encaixa bé amb la funcionalitat d'un procediment d'inscripció que es caracteritza pel fet que la inscripció es produeix d'una manera automàtica, una vegada que el frontal ha comprovat la identitat del sol·licitant i que a la declaració responsable s'indica que es posseeix la titulació, l'habilitació, l'acreditació o el reconeixement de titulació necessaris.
El fet que l'apartat 7.2 atribueix al frontal de tramitació la comprovació de la correcció i la facultat de realitzar les comprovacions prèvies pertinents deixa oberta la possibilitat d'interpretar que se li atribueix una funció de control previ que no encaixa bé amb el sistema de frontal de tramitació, ni amb la previsió que es fa en l'article 8.3 en relació amb la cancel·lació de la inscripció com a conseqüència que es comprovi que la persona inscrita no reuneix els requisits necessaris per a la inscripció.
En el supòsit que aquesta facultat de control previ es volgués realment atribuir al frontal, seria imprescindible també preveure l'existència d'una resolució de denegació motivada, que s'indiqués el responsable de l'adopció i els recursos de què pot ser objecte.
Si no fos així, s'haurien de matisar les funcions de control i comprovació que s'assignen al frontal de tramitació en els apartats 7.2 i 7.3, i evitar l'ús d'expressions com 'correcte' o 'fetes les comprovacions pertinents' que permetrien entendre que existeix un control previ a la inscripció.
La tercera observació fa referència a l'article 7.4.
Hauria de valorar-se si seria més sistemàtic inserir-lo en el Projecte en l'article 6, com un nou apartat al final.
A més, hauria d'acotar-se l'abast que té la funció de contrast o comprovació en relació amb entitats i organismes privats; en aquest punt seria oportú afegir, en els termes que estableix l'article 19.4 del Decret 106/2008, l'expressió 'sempre i quan sigui necessari per a realitzar el tràmit'.
Article 8: En aquest article es regula la durada, la modificació, la suspensió i la cancel·lació de la inscripció.
En l'apartat 3, que en coherència amb el títol, hauria de ser el quart, es recullen els supòsits de cancel·lació.
Entre ells es troba la comprovació que la persona inscrita no reuneix els requisits necessaris per a la inscripció i la declaració de nul·litat o anul·lació de l'acte d'inscripció.
Aquesta Comissió vol fer notar que l'existència d'aquests dos supòsits de cancel·lació confirmen la inexistència d'un control previ a la inscripció al qual s'ha fet referència anteriorment.
En aquest sentit, es pot afirmar que el que aquí figura com a 'cancel·lació de la inscripció' per a comprovar que no se'n reuneixen els requisits és una revisió d'ofici de la inscripció produïda en haver comprovat que la persona inscrita no reuneix els requisits necessaris en el moment de presentar-la, mentre que la declaració de nul·litat o anul·lació de la inscripció és el supòsit que recull els incompliments posteriors a l'acte d'inscripció.
Aquesta Comissió ha d'indicar que seria convenient fer una referència específica al procediment per a revisar o anul·lar la inscripció, on s'indiqués qui adopta la decisió i es garantís l'audiència de la persona interessada i el recurs contra la decisió de cancel·lació.
La regulació ha de tenir en compte, a més, que la gestió pot ser delegada i que, per tant, hauria de distingir-se entre l'òrgan que tramita i l'òrgan competent o responsable del Registre.
A més, s'haurien de suprimir els guions de l'article 8.3 i no cal començar els punts amb la preposició 'per' si el mateix enunciat ja la conté.
Una vegada valorades les consideracions efectuades en els fonaments jurídics V, VI, VII i VIII, de les quals és essencial la continguda en el fonament jurídic VII, es pot elevar al Govern de la Generalitat el Projecte de decret pel qual es regula el Registre oficial de professionals de l'esport a Catalunya.